ঢাকা বিশ্ববিদ্যালয় কেন্দ্রীয় ছাত্র সংসদ নির্বাচন, ২০২৫

ঢাকা বিশ্ববিদ্যালয় কেন্দ্রীয় ছাত্র সংসদ (ডাকসু) ও হল সংসদ নির্বাচন ২০২৫ সালের ৯ সেপ্টেম্বর অনুষ্ঠিত হয়। ২০২৪ সালের ছাত্র-জনতার অভ্যুত্থানের পর এটি বাংলাদেশের ছাত্ররাজনীতিতে প্রথম নির্বাচনী আয়োজন। নির্বাচনে, ২৮টি পদে মোট ৬৫৮ জন মনোনয়নপত্র সংগ্রহ করেছিল এবং ১০৬ জন মনোনয়নপত্র জমা দিয়েছিল।

নির্বাচনে ছাত্রশিবির সমর্থিত সাদিক কায়েম ১৪০৪২ ভোট পেয়ে বিপুল ব্যবধানে সহসভাপতি (ভিপি) নির্বাচিত হন। তার নিকটতম প্রতিদ্বন্দ্বী ছাত্রদলের আবিদুল ইসলাম খান পান ৫৭০৮ ভোট। জিএস পদে ছাত্রশিবিরের নেতা এস এম ফরহাদ ১০ হাজার ৭৯৪ ভোট পেয়ে নির্বাচিত হন। তার নিকটতম প্রতিদ্বন্দ্বী ছাত্রদল নেতা তানভীর বারী হামীমের প্রাপ্ত ভোট ছিল ৫২৮৩। এজিএস পদে ছাত্রশিবিরের নেতা মুহা. মহিউদ্দীন খান ১১ হাজার ৭৭২ ভোট পেয়ে নির্বাচিত হন। তার নিকটতম প্রতিদ্বন্দ্বী ছাত্রদলের এজিএস প্রার্থী তানভীর আল হাদী মায়েদ পান ৫ হাজার ৬৪ ভোট।

## ঘটনা প্রবাহ

ছাত্র-জনতার অভ্যুত্থানে ২০২৪ সালের ৫ আগস্ট শেখ হাসিনা ও তাঁর নেতৃত্বাধীন আওয়ামী লীগ সরকারকে ক্ষমতাচ্যুত হয়, যা ১৫ বছরের ঢাকা বিশ্ববিদ্যালয় ক্যাম্পাসে আওয়ামী লীগের ছাত্রসংগঠন ছাত্রলীগের আধিপত্যের ইতি টানে। এর ফলে বাংলাদেশ দ্বিতীয় সংসদ-খ্যাত ডাকসুতে নির্বাচন ও সংস্কারের দাবি জোড়ালো হয়।

ডাকসুতে পূর্ববর্তী নির্বাচন অনুষ্ঠিত হয়েছিল ২০১৯ সালের ১১ মার্চ, যেখানে বাংলাদেশ সাধারণ ছাত্র অধিকার সংরক্ষণ পরিষদের (বর্তমানে বাংলাদেশ ছাত্র অধিকার পরিষদ) নুরুল হক নুর সহসভাপতি (ভিপি), ছাত্রলীগের গোলাম রাব্বানী সাধারণ সম্পাদক (জিএস) ও ছাত্রলীগের সাদ্দাম হোসেন সহকারী সাধারণ সম্পাদক (এজিএস) পদে নির্বাচিত হয়েছিলেন। ২৫ সদস্যবিশিষ্ট কেন্দ্রীয় কমিটি ও হল সংসদসমূহে ছাত্রলীগ-সমর্থিত প্রার্থীদের ব্যাপক আধিপত্য ছিল। উক্ত সংসদের মেয়াদ শেষ হওয়ার পরও গত কয়েক বছরে কোনো নির্বাচন অনুষ্ঠিত হয়নি।

২০২৫ সালের ৮ আগস্ট শতাধিক ছাত্রছাত্রী 'সাধারণ শিক্ষার্থী' ব্যানারে ঢাবি হলসমূহ থেকে বেরিয়ে এসে বাংলাদেশ জাতীয়তাবাদী ছাত্রদলের হল কমিটি ঘোষণার প্রতিবাদ জানায়। আন্দোলনকারীরা হলভিত্তিক রাজনীতি নিষিদ্ধের দাবি তোলে, যাতে বিশ্ববিদ্যালয় কর্তৃপক্ষ সম্মতি জানিয়েছিল বলে জানা যায়। ছাত্রসংগঠনগুলো ঘটনাটিতে মিশ্র প্রতিক্রিয়া জানায়, কিছু দাবি করে যে নির্বাচনকে সামনে রেখে হলভিত্তিক রাজনীতির নিষেধাজ্ঞাকে একটি "পপুলিস্ট দাবি" হিসেবে প্রতিষ্ঠার প্রচেষ্টা হচ্ছে। পরবর্তীতে উপাচার্য নিয়াজ আহমেদ খানের  সঙ্গে একটি সভায় বাংলাদেশ গণতান্ত্রিক ছাত্রসংসদ ও বাংলাদেশ ছাত্র অধিকার পরিষদ ব্যতীত অধিকাংশ সংগঠন হলভিত্তিক রাজনীতি চালু রাখার পক্ষে অবস্থান নেয়।

মনোনয়নপত্র গ্রহণের প্রথমদিন, জুলিয়াস সিজার তালুকদার নামের এক ছাত্র ভিপি পদপ্রার্থীর মনোনয়ন সংগ্রহ করেন, যা বিতর্কের সৃষ্টি করে কারণ তিনি ইতিপূর্বে ছাত্রলীগ প্যানেল থেকে সলিমুল্লাহ মুসলিম হলের জিসি পদে দায়িত্ব পালন করেছিলেন। পরবর্তীতে আওয়ামী লীগের আমলে "শিক্ষার্থী নিপীড়নের" সঙ্গে সংশ্লিষ্ট থাকার অভিযোগে সলিমুল্লাহ হল কর্তৃপক্ষের অনুরোধক্রমে তাঁকে ভোটার তালিকা থেকে বাদ দেওয়া হয়।

## প্রধান প্রার্থীগণ

### অন্যান্য
এছাড়াও ছাত্র-জনতার অভ্যুত্থানে আহত সানজিদা আহমেদ তন্বী গবেষণা ও প্রকাশনা সম্পাদক পদে মনোনয়ন সংগ্রহ করেন। তাঁর সম্মানে, ছাত্রদল-নেতৃত্বাধীন প্যানেল, "প্রতিরোধ পর্ষদ" প্যানেল ,"অপরাজেয় ৭১–অদম্য ২৪" প্যানেল ও "সচেতন শিক্ষার্থী সংসদ" প্যানেল উক্ত পদে কোনো প্রার্থী মনোনীত করেনি এবং তন্বীকে সমর্থন জানিয়েছে।

## প্যানেলসমূহ
ডাকসু নির্বাচনে মোট ৯টি প্যানেলে বিভিন্ন ছাত্র সংগঠন অংশগ্রহণ করেছে। এসব জোটে অন্তত ১২ টি রাজনৈতিক ছাত্র সংগঠন অংশগ্রহণ করেছে, এমনকি কিছু স্বাধীন শিক্ষার্থী এবং জেলা কল্যানে সক্রিয় শিক্ষার্থীরাও এই জোটে অংশ নিয়ে নির্বাচন করছে।

### ঐক্যবদ্ধ শিক্ষার্থী জোট
ঢাকা বিশ্ববিদ্যালয় কেন্দ্রীয় ছাত্র সংসদ নির্বাচন-২০২৫ উপলক্ষে গঠিত একটি নির্বাচনী জোট যা বাংলাদেশ  ইসলামী ছাত্রশিবিরের কিছু নেতাদের নেতৃত্বে গঠিত হয়েছে। জোটের নেতৃবৃন্দ জুলাইয়ের আকাঙ্খাকে ধারণ করে *একটি শিক্ষার্থীবান্ধব নিরাপদ ও বৈষম্যমুক্ত ক্যাম্পাস গড়ার প্রত্যয়ে*‘র কথা বলে থাকেন। এই প্যানেলেটি ২০২৫ সালের ১৮ আগস্ট যথাক্রমে ইনকিলাব মঞ্চের একজন নেত্রী, আপ বাংলাদেশের একজন নেতা, ছাত্রী সংস্থার দুইজন নেত্রী, ২৪ জুলাইয়ে আহত এক নেতা, একজন প্রতিবন্ধী এবং একজন চাকমা জনগোষ্ঠীসহ কয়েকজন একটিভিস্ট নিয়ে গঠিত হয়েছে। জোটটি ঢাকা বিশ্ববিদ্যালয়ের শিক্ষার্থীদের ভাগ্য পরিবর্তনের জন্যই নির্বাচনী ময়দানে নেমেছে বলে প্রচারাভিযান চালায়। শিক্ষার্থীদের ন্যায্য অধিকার আদায়, গণতান্ত্রিক পরিবেশ পুনঃপ্রতিষ্ঠা এবং সাংস্কৃতিক ও একাডেমিক বৈষম্য দূর করা, এই মূল লক্ষ্য নিয়ে তারা জোটের ইশতেহারি প্রচারণা করেন।

১ সেপ্টেম্বর সংবাদ সম্মেলনে ৩৬ জুলাইকে স্মরণে রেখে ১২ মাসে ৩৬টি সংস্কার করার ঘোষণা দেয়। ঘোষণা দিয়ে ৩৬টি সংস্কারের প্রস্তাবনা দেয় এবং এটাকেই তাদের জোটের ইশতেহার ঘোষণা করেন। পাশাপাশি *স্বপ্নের ক্যাম্পাস গড়ার পথযাত্রী, আমরা থামব না* স্লোগানকে ধারণ করে ৬টি হ্যাঁ এবং ৬টি না ধারণায় অঙ্গীকার প্রদান করে। জোটটি ইসলামোফোবিয়া ও সাইবার বুলিং এর বিরুদ্ধে কাজ করবে বলে ঘোষণা দেন।

### বৈষম্যবিরোধী শিক্ষার্থী সংসদ
জোটটি ডাকসু নির্বাচন ২০২৫ এর বাংলাদেশ গণতান্ত্রিক ছাত্র সংসদের নেতাদের নেতৃত্বে গঠিত একটি জোট। এই জোটের ভিপি হিসাবে নির্বাচন করবেন আব্দুল কাদের এবং সাধারণ সম্পাদক হিসাবে নির্বাচন করবেন আবু বাকের মজুমদার। ৩০ আগস্ট ২০২৫ এ জোটটি তাদের ইশতেহার ঘোষণা করে এবং ঘোষণা দেয় ১৯৪৭, ১৯৭১, ১৯৯০ ও ২০২৪ সালের আন্দোলনের গণতান্ত্রিক ঐতিহ্য রক্ষা করা হবে।

### বাংলাদেশপন্থী শিক্ষার্থী ঐক্য
বাংলাদেশ জাতীয়তাবাদী ছাত্রদল এই নামে নির্বাচনে অংশগ্রহণ করে, তবে ২০২৫ সালের নির্বাচনে অধিকাংশরাই নানান সংমিশ্রণে জোট গঠন করে। ছাত্রদলের এই প্যানেলে ঢাকা বিশ্ববিদ্যালয় শাখা ছাত্রদলের যুগ্ম সাধারণ সম্পাদক মো. আবিদুল ইসলাম খানকে ভিপি পদে এবং কবি জসীমউদদীন হল শাখা ছাত্রদলের আহ্বায়ক শেখ তানভীর বারী হামিমকে সাধারণ সম্পাদক পদে ঘোষণা করা হয়। তারা সবগুলো পদের নির্বাচনে অংশগ্রহণ করলেও, জুলাই গণ–অভ্যুত্থানে আহত ঢাকা বিশ্ববিদ্যালয়ের শিক্ষার্থী সানজিদা আহমেদ তন্বীর সম্মানে গবেষণা ও প্রকাশনা সম্পাদক পদটি শূন্য রেখে তাকে সমর্থন দেয়।

### স্বতন্ত্র শিক্ষার্থী ঐক্য
জোটটির ভিপি প্রার্থী বৈষম্যবিরোধী ছাত্র আন্দোলন সংগঠনের প্রাক্তন কেন্দ্রীয় সমন্বয়ক উমামা ফাতেমা, যিনি পূর্বে বামধারার রাজনীতি করতেন। জোটটি ২ সেপ্টেম্বর ১১ দফা ইশতেহার ঘোষণা করে এবং ঘোষণা দেয় তারা ক্যাম্পাসকে দলীয় প্রভাবমুক্ত রাখবে। এই জোটের সাধারণ সম্পাদক পদে নির্বাচন করেন আল সাদী ভূঁইয়া এবং এবং এজিএস পদে নির্বাচন করে সূর্য সেন হলের জাহেদ আহমদ।

### প্রতিরোধ পর্ষদ
এই জোটটি বামপন্থী ছাত্র সংগঠনের নেতা-কর্মীদের সম্মিলিত প্লাটফর্ম। এই প্যানেলে শেখ তাসনিম আফরোজ ইমিকে ভিপি পদে, মেঘমল্লার বসুকে সাধারণ সম্পাদক পদে ও জাবির আহমেদ জুবেলকে সহসাধারণ সম্পাদক প্রার্থী করা হয়। ছাত্র ইউনিয়ন, সমাজতান্ত্রিক ছাত্রফ্রন্ট, বিপ্লবী ছাত্র মৈত্রী, ছাত্র কাউন্সিল, ছাত্র যুব আন্দোলন, পাহাড়ি ছাত্র পরিষদ ও গণতান্ত্রিক ছাত্র মঞ্চ এই মোট ৭ টি ছাত্র সংগঠনের জোটে এই প্যানেল তৈরি করা হয়।

### ডাকসু ফর চেঞ্জ
২০১৮ এর কোটা সংস্কার আন্দোলনে তৈরি হওয়া সংগঠন বাংলাদেশ ছাত্র অধিকার পরিষদের নেতৃত্বে এই জোটটি গঠন করা হয়েছে। ভিপি হিসাবে বিন ইয়ামিন মোল্লা, সাধারণ সম্পাদক হিসাবে সাবিনা ইয়াসমিন এবং সহ-সাধারন সম্পাদক হিসাবে রাকিবুল ইসলাম এই জোটের নির্বাচনে অংশ নিয়েছেন।

### সচেতন শিক্ষার্থী সংসদ
ইসলামী ছাত্র আন্দোলন বাংলাদেশের নেতাদের নেতৃত্বে এই জোটের ভিপি পদে ইয়াসিন আরাফাত, সাধারণ সম্পাদক পদে খায়রুল আহসান মারজান এবং সহ-সাধারন সম্পাদক পদে সাইফ মোহাম্মাদ আলাউদ্দিন নির্বাচনে অংশ নিয়েছেন। এই জোটে ইসলামী ছাত্র আন্দোলনের পাশাপাশি বাংলাদেশ খেলাফত ছাত্র মজলিসের নেতৃবৃন্দ প্রতিদ্বন্দ্বিতা করেছেন।

### সমন্বিত শিক্ষার্থী সংসদ
এটি একটি স্বাধীন ও স্বতন্ত্র জোট, এখানে ভিপি পদে লড়বেন স্বাধীন বাংলাদেশ ছাত্রসংসদ নামক সংগঠনের জালালুদ্দিন মুহাম্মদ খালিদ এবং এনসিপি থেকে বহিস্কৃত নেতা মাহিন সরকার এই জোটের সাধারণ সম্পাদক পদে নির্বাচন করবেন। তবে ৫ সেপ্টেম্বর ২০২৫, মো. মাহিন সরকার বৈষম্যবিরোধী শিক্ষার্থী সংসদের আবু বাকের মজুমদারকে জিএস পদে সমর্থন দিয়ে নির্বাচন থেকে সরে দাঁড়ানোর ঘোষণা দেন।

### অপরাজেয় ৭১- অদম্য ২৪
বাংলাদেশ ছাত্র ইউনিয়নের একাংশ, বাসদের ছাত্র সংগঠন সমাজতান্ত্রিক ছাত্র ফ্রন্ট এবং বাংলাদেশ জাসদের ছাত্র সংগঠন বাংলাদেশ ছাত্রলীগ  মিলিয়ে এই জোট তৈরি হয়। যারা ১৯৭১ এর মুক্তিযুদ্ধের চেতনা এবং জুলাই গণ-অভ্যুত্থানের চেতনা একত্রে ধারণ করে রাজনীতি করতে চায়। এই জোটের ভিপি পদে লড়বেন বাংলাদেশ ছাত্রলীগের মো. নাইম হাসান, জিএস পদে ছাত্র ইউনিয়নের এনামুল হাসান অনয় এবং এজিএস পদে ছাত্র ফ্রন্টের অদিতি ইসলাম

## ফলাফল
### কেন্দ্রীয় কমিটির ফলাফল

### গুরুত্বপূর্ণ পদে ভোটের ফলাফল

### হল সংসদ ফলাফল
ডাকসুর হল সংসদের প্রধান ৫৪ পদের ৫৩ টিতেই স্বতন্ত্র প্রার্থীরা বিজয়ী হয়েছে। শুধুমাত্র জগন্নাথ হলে ভিপি পদে ছাত্রদল থেকে ১ জন বিজয়ী হয়েছেন। তবে স্বতন্ত্র হিসেবে জয় পাওয়া অধিকাংশ প্রার্থীকে নিজেদের নেতাকর্মী দাবি করেছে ইসলামী ছাত্রশিবির।

## ২০২৫-এ নির্বাচিত ডাকসুর কার্যনির্বাহী সংসদ

## ২০২৫-এ নির্বাচিত ডাকসুর বিভিন্ন হল সংসদ
নিচে হল ভিত্তিক সংসদগুলোর নির্বাচিত প্রার্থীদের তালিকা দেওয়া হল:

## বিতর্ক
২০২৫ সালের ৩ সেপ্টেম্বর ডাকসু নির্বাচনের এক নারী প্রার্থীকে সামাজিক যোগাযোগমাধ্যমে গণধর্ষণের হুমকি দেওয়ার ঘটনায় অভিযুক্ত আলী হুসেন নামের এক শিক্ষার্থীকে ঢাকা বিশ্ববিদ্যালয় থেকে ছয় মাসের জন্য বহিষ্কার করা হয়।

২০২৫ সালের ২৮ আগস্ট নিষিদ্ধঘোষিত সংগঠন ছাত্রলীগের সঙ্গে সংশ্লিষ্ট থাকার অভিযোগ নিয়ে ঐক্যবদ্ধ শিক্ষার্থী জোটের জিএস পদপ্রার্থী এসএম ফরহাদের প্রার্থিতার বৈধতা নিয়ে  রিট করেন ডাকসু নির্বাচনে বামজোট মনোনীত ‘অপরাজেয় ৭১ ’, ‘অদম্য ২৪’ প্যানেলের মুক্তিযুদ্ধ ও গণতান্ত্রিক আন্দোলনবিষয়ক সম্পাদক প্রার্থী বি এম ফাহমিদা আলম। এই রিটের প্রাথমিক শুনানিতে হাইকোর্ট ১ সেপ্টেম্বর ডাকসুর নির্বাচনপ্রক্রিয়া ও চূড়ান্ত ভোটার তালিকার কার্যক্রম ৩০ অক্টোবর পর্যন্ত স্থগিত করেছিলেন।

হাইকোর্টের এই আদেশ স্থগিত চেয়ে সেদিনই আপিল বিভাগের চেম্বার আদালতে আবেদন করে ঢাকা বিশ্ববিদ্যালয় কর্তৃপক্ষ। এর ফলে চেম্বার আদালত নিয়মিত সিভিল মিসলেনিয়াস পিটিশন (দেওয়ানি বিবিধ আবেদন) না করা পর্যন্ত হাইকোর্টের আদেশ স্থগিত করেন। পরেরদিন সিভিল মিসলেনিয়াস পিটিশন আদালতে দাখিল করে ঢাকা বিশ্ববিদ্যালয় কর্তৃপক্ষ এবং এরপর ৩ সেপ্টেম্বর আপিল বিভাগের পূর্ণাঙ্গ বেঞ্চে শুনানি শেষে নির্বাচন স্থগিত করে হাইকোর্টের দেওয়া আদেশ স্থগিত করে চেম্বার আদালত যে আদেশ দেন, তা বহাল রাখে আপিল বিভাগ। ফলে নির্বাচনের বাধা কাটে।

## আরও দেখুন
*বাংলাদেশ ইসলামী ছাত্রশিবির
*সাদিক কায়েম
*ঢাকা বিশ্ববিদ্যালয় কেন্দ্রীয় ছাত্র সংসদ
*বাংলাদেশে ছাত্র রাজনীতি
*ইউনিভার্সিটি টিচার্স লিংক

## উদ্ধৃতি
### টীকা

### তথ্যসূত্র

## বহিঃসংযোগ
*দাপ্তরিক ওয়েবসাইট

বিষয়শ্রেণী:২০২৫-এ বাংলাদেশ
বিষয়শ্রেণী:ঢাকা বিশ্ববিদ্যালয় কেন্দ্রীয় ছাত্র সংসদ
বিষয়শ্রেণী:ঢাকা বিশ্ববিদ্যালয় কেন্দ্রীয় ছাত্র সংসদ নির্বাচন